Man sterf in skietgeveg met polisie(Argieffoto ter illustrasie: SA Polisie) ŉ Man is dood tydens ŉ skietgeveg met die polisie in Inanda in Durban, het die polisie Sondag gesê. Lede van die Inanda-misdaadvoorkomingsgroepering was Vrydagaand besig met operasies toe hulle twee mans met vuurwapens in die gebied opgemerk het, het brig. Jay Naicker, polisiewoordvoerder, gesê. “Die verdagtes is in Congo in Inanda gesien, maar het die bosse in laat spaander toe die polisie hulle genader het. ŉ Jaagtog het ontstaan en die verdagtes het op die polisie losgebrand. Tydens die skietery is ŉ 23-jarige verdagte doodgeskiet, terwyl sy makker weggekom het.” ŉ Glock-vuurwapen en ammunisie is by die oorledene gevind. ŉ Geregtelike doodsondersoek word gedoen en sake van poging tot moord en die onwettige besit van ŉ onwettige vuurwapen en ammunisie is by die Inanda-polisiestasie aanhangig gemaak, het Naicker gesê. Lt.genl. Khombinkosi Jula, polisiehoof in KwaZulu-Natal, het die polisie geloof omdat hulle die onwettige wapens gevind het. “Ons is ook dankbaar dat geen van ons polisielede tydens die aanval beseer is nie. Ons staan bankvas in die stryd teen misdaad en geen geweld teenoor ons polisielede gaan ons afskrik om ons werk te doen nie,” het hy gesê.